### Beslutningstema

Der træffes beslutning om godkendelse af budgetopfølgning pr. 30. april 2022 og bevillingsmæssige ændringer.

### Sagsfremstilling

I følge kommunens Økonomiske Procedurer skal der gennemføres 2 bevillingskontroller i løbet af året. Denne budgetopfølgning pr. 30.4. skal sikre overholdelse af budget 2022 og sikre nødvendige tiltag i relation til budgetlægningen for 2023.

Budgetopfølgningen indeholder generelle bemærkninger og konklusioner fra de specifikke budgetopfølgninger pr. 30. april 2022 til fagudvalgene.

Samlet konklusion i forhold til korrigeret budget

Samlet forventes et mindreforbrug på 51,6 mio. kr. i forhold til det korrigerede budget som sammensættes af udsving på såvel indtægter, driftsudgifter som anlægsudgifter.

Under indtægter søges tillægsbevilling på 1,829 mio. kr., som fragår kassebeholdningen. Ændringen vedrører afregning af kollektiv sanktion for skattestigning og forventet efterregulering vedr. Aktivitetsbestemt medfinansiering. Derudover er indarbejdet en forventet afvigelse (udgift) på 26,0 mio. kr., som er den forventede størrelse på kommende midtvejsregulering af overførselsindkomster. Reguleringen forventes finansieret af mindreforbrug på førtidspensioner og arbejdsmarkedsområdets overførselsindkomster. De bevillingsmæssige konsekvenser søges indarbejdet ved 2. budgetopfølgning, hvor de endelige reguleringstal er kendt. Modsatrettet forventes der er en merindtægt på ca. 11 mio. kr., som skyldes overgangen fra gamle til nye ejendomsvurderinger. I 2022 er grundskyld opkrævet efter de gamle vurderinger, hvor der kan forventes et lavere provenu efter de nye vurderinger. Forskelsbeløbet vil helt eller delvist indgå i afregning til fælles kommunal ”neutraliseringsordning” – men det sker formentlig først i 2024.

De samlede driftsudgifter udviser en forbrugsprocent på 30,64 % efter årets første 4 måneder og dermed et stykke under det forventede forbrug efter 4 måneder på 33,33 %.

Ved budgetopfølgningen er der en forventning om et mindreforbrug i forhold til det korrigerede budget på 45,7 mio. kr., som sammensættes af et forventet mindreforbrug på serviceudgifter på 16,6 mio. kr., et forventet mindreforbrug på indkomstoverførsler på 28,6 mio. kr. og et forventet mindreforbrug uden for servicerammen på 0,5 mio. kr.

På serviceudgifter er de væsentligste mindreforbrug på erhverv (3,0 mio. kr), administration (7,3 mio. kr.), pleje og omsorg (12,1 mio. kr.), uddannelse (3,3 mio. kr.) og dagtilbud (6,7 mio. kr.)

Modsatrettet forventes et merforbrug på Befordring (1,9 mio. kr.) og Teknik & Plan (17,1 mio. kr.).

Samlet forventes et mindreforbrug på serviceudgifterne på 16,6 mio. kr.

På indkomstoverførsler forventes et samlet mindreforbrug på 28,6 mio. kr., som primært kan henføres til et forventet mindreforbrug på førtidspensioner på 13,0 mio. kr. og et mindreforbrug på 13,4 mio. kr., som er nettoeffekten af de forventede udsving på overførselsindkomster under Arbejdsmarkedsudvalget.

Der kan forventes en midtvejsregulering af de budgetgaranterede indkomstoverførsler på landsplan. De store mindreforbrug på overførselsudgifter vil indgå i finansieringen af midtvejsreguleringen, der afregnes under de generelle tilskud under indtægter.

I forhold til udgifter udenfor servicerammen er forventningen et mindreforbrug på 0,5 mio. kr.

På anlægssiden ligger forbrugsprocenten ultimo april på 8,94 %, hvilket svarer til et forbrug på 17,0 mio. kr. Det korrigerede budget er 189,6 mio. kr.

Der er forventning om et mindreforbrug på anlæg på 20,9 mio. kr. ved årets udgang, som særligt kan tilskrives forventede periodeforskydning på anlæg under Teknik & Miljø, som forventes håndteret i forbindelse med overførsel af uforbrugte bevillinger ved årets udgang.

Usikkerhed, der påvirker forventningerne til regnskabet:

Der er en klar forventning om, at de kraftige prisstigninger – særligt på energi og byggematerialer – som vi har oplevet i årets første måneder, vil kunne aflæses af kommunens regnskab. Det er også det, som ligger til grund for de forventede merforbrug på områderne Befordring (1,9 mio. kr.) og Teknik & Plan (17,1 mio. kr.),  som sammensættes af 10,6 mio. kr. til stigninger på el, vand og varme, men også 6,5 mio. kr. fra facility-management, hvor det kun forventes at kunne realisere 1,5 mio. kr. af den indarbejdede besparelse på 8,0 mio. kr.  Det er vanskeligt at skønne over prisniveauet for de kommende perioder og dermed også konsekvensen for det samlede regnskab.

Det forventes at KL i juni melder nye tal ud for udviklingen i forhold til de pris- og lønskøn, som lå til grund for budgetlægningen 2022. Vurderingen af udviklingen ventes derfor at kunne indgå ved 2. budgetopfølgning.

Det er også for tidligt at spå om, hvor meget tilstrømningen af ukrainske flygtninge vil påvirke kommunernes udgifter. Pr. 30. april 2022 er der afholdt serviceudgifter på 1,7 mio. kr. Finansieringen indgår i årets økonomiforhandlinger mellem regeringen og KL og kendes derfor ikke endnu.

Merudgifter som følge af covid-19 strækker sig også ind i 2022 og er ved budgetopfølgningen opgjort til ca. 5,2 mio. kr. Der foreligger ikke på nuværende tidspunkt en aftale om statslig medfinansiering af udgifterne, så det forventes også at indgå i årets økonomiforhandlinger.

Samlet konklusion i forhold til servicerammen (oprindeligt budget)

Økonomiaftalen mellem regeringen og KL indeholder fortsat muligheder for sanktioner. såfremt landets kommuner under ét ikke holder sig inden for den aftalte serviceramme, der måles i forhold til det oprindelige budget.

Ved budgetopfølgningen udgør de afholdte serviceudgifter 574,8 mio. kr., hvilket svarer til 31,06 % af det oprindelige budget og dermed et pænt stykke under de forventede 33,33 %.

Ses der på det forventede regnskab for serviceudgifterne, så ligger det med 1.858,5 mio. kr. ca.7,8 mio. kr. over det oprindelige budget. De 7,8 mio. kr. udgør 0,42 % af det oprindelige budget. Derfor vurderes der fortsat at være behov for at følge udviklingen på servicerammen tæt resten af året. Dette også set i lyset af, at det korrigerede budget, som også indeholder overførte bevillinger fra tidligere år, rent faktisk giver et økonomisk rum til at overskride service-rammen. Der er således behov for, at nogle områder er tilbageholdende i løbet af året.

Det skal i denne forbindelse dog også iagttages, at når der kommer en justering af pris- og lønskønnene i opadgående retning, så vil sigtepunktet for kommunens serviceramme tilsvarende blive hævet.

Det er forvaltningens samlede vurdering, at Tønder Kommune vil overholde servicedriftsrammen med et marginalt udsving i forhold til det oprindelige budget.

### Økonomi

Samlet søges der ved budgetopfølgningen om tillægsbevilling på 9,105 mio. kr., som tilføres kassebeholdningen.

### Direktionen indstiller,

at budgetopfølgning pr. 30. april 2022 for Tønder Kommune godkendes,

at der godkendes bevillingsmæssige ændringer i forbindelse med budgetopfølgningen på 9,105 mio. kr., som tilgår kassebeholdningen, og

at indstillingen videresendes til Kommunalbestyrelsen.

Beslutning fra Økonomiudvalget, 23. juni 2022, pkt. 4:

Indstillingen anbefales.

I forbindelse med Økonomiaftalen for 2023 forventer Tønder Kommune at få en midtvejsregulering for 2022 på ca. 18,5 mio. kr., som følge af ændrede pris- og lønskøn hovedsageligt på brændsel, anlæg og kollektiv trafik.

Ændringen indarbejdes ved en opskrivning af budgettet for 2022.

### Beslutning

Økonomiudvalgets indstilling godkendt.